Suid-Afrikaner steeds in Dubai gestrand oor Gupta-video | SAFFA.com
Die Suid-Afrikaner wat Ajay Gupta in Dubai in die Verenigde Arabiese Emirate verfilm het, is ná maande wat hy in Dubai gestrand is, steeds nie op pad huis toe nie.
Justin van Pletzen en sy twee medebeskuldigdes, wie se name nie bekend gemaak is nie, het Donderdag weer in 'n hof in Dubai verskyn om te hoor of hul appèl teen hul vonnis geslaag het. Volgens 'n bron, wat eerstehandse inligting oor die saak het, is die saak vir 'n tweede keer uitgestel. Die volgende hofdatum is nog nie bekend nie.
Van Pletzen en sy twee kollegas het Gupta vroeg in April voor die Indiese konsulaat in Dubai voor stok gekry en die gesprek op video vasgelê. Gupta is kort voor die voorval deur die Valke as 'n voortvlugtende verklaar. Die video is wyd op sosiale media versprei.
Van Pletzen en sy kollegas is daarna in hegtenis geneem en op 2 Julie in Dubai verhoor en daaraan skuldig bevind dat hulle Gupta se privaatheid geskend het. Op 16 Julie is hulle elk 'n boete van 10 000 dirhams (sowat R40 000) opgelê, asook deportasie na hul lande van herkoms. Die drie moes onmiddellik ná hul vonnis die boete betaal om toestemming te kry dat die vonnis op appèl geneem kan word.
Volgens die bron is die moontlike vooruitsig van deportasie vir die drie 'n baie harde slag omdat dit beteken dat hulle nie verder in Dubai of die Midde-Ooste mag werk nie.
Van Pletzen het sy twee kinders meer as 9 maande gelede laas gesien, want hy is sedert sy inhegtenisneming sy paspoort kwyt. Hy en sy kollegas mag Dubai ook nie verlaat tot die uitspraak op hul appèl gelewer is nie. Hulle word wel toegelaat om in Dubai te werk.